กนร. เห็นชอบให้แรงงานต่างด้าว ทำงานในกิจการประมงทะเลได้
ที่ประชุม กนร. มีมติเห็นชอบให้แรงงานต่างด้าว สัญชาติกัมพูชา ลาว และเมียนมา ที่เข้ามาอย่างถูกต้องตามกฎหมายว่าด้วยคนเข้าเมือง ภายหลังวันที่ 6 พฤศจิกายน 2561 สามารถจัดทำทะเบียนประวัติ และขอรับหนังสือคนประจำเรือ (Seabook) เพื่อทำงานในกิจการประมงทะเลได้ พร้อมขยายระยะเวลาการดำเนินการออกไปอีกพล.ต.อ.อดุลย์ แสงสิงแก้ว รัฐมนตรีว่าการกระทรวงแรงงาน กล่าวภายหลังการประชุมคณะกรรมการนโยบายการจัดการปัญหาแรงงานต่างด้าวและการค้ามนุษย์ด้านแรงงาน (กนร.) โดยมีพลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม เป็นประธานการประชุมและมีหน่วยงานที่เกี่ยวข้อง อาทิ กระทรวงมหาดไทย กระทรวงสาธารณสุข กระทรวงการต่างประเทศ กองทัพบก กองทัพเรือ สำนักงานตำรวจแห่งชาติ สำนักงานตรวจคนเข้าเมือง สภาหอการค้าแห่งประเทศไทย สภาอุตสาหกรรมแห่งประเทศไทย เป็นต้น เข้าร่วมประชุมที่ห้องประชุม ชั้น 5 อาคารกระทรวงแรงงาน ว่า การประชุมในวันนี้ เพื่อร่วมกันพิจารณาการดำเนินการตามมาตรการเร่งด่วนชั่วคราวเพื่อแก้ไขปัญหาการขาดแคลนแรงงานประมงทะเลเพิ่มเติม โดยที่ประชุม กนร. มีมติเห็นชอบให้กระทรวงเกษตรและสหกรณ์ เสนอคณะรัฐมนตรีเพื่อพิจารณามอบหมายกระทรวงมหาดไทย ออกประกาศกระทรวงให้ครอบคลุมคนต่างด้าวที่เข้ามาในราชอาณาจักรไทยอย่างถูกต้องตามกฎหมายว่าด้วยคนเข้าเมือง จากเดิมอนุญาตเพียงคนต่างด้าวที่เข้าเมืองก่อนวันที่ 6 พฤศจิกายน 2561 เพิ่มเป็นคนต่างด้าวที่เข้าเมืองโดยถูกกฎหมายภายหลังวันที่ 6 พฤศจิกายน 2561 และขอขยายระยะเวลาการดำเนินการออกหนังสือคนประจำเรือ (Seabook) ออกไปอีกเป็นสิ้นสุดวันที่ 31 มีนาคม 2562 จากเดิมสิ้นสุดวันที่ 31 มกราคมนี้ รวมทั้งให้กระทรวงการต่างประเทศมอบอำนาจการตรวจลงตราวีซ่าประเภทชั่วคราวให้สำนักงานตรวจคนเข้าเมือง ทั้งนี้ มติที่ประชุมดังกล่าวจะนำเสนอเข้าที่ประชุมคณะรัฐมนตรีพิจารณาให้ความเห็นชอบต่อไปรัฐมนตรีว่าการกระทรวงแรงงาน กล่าวต่อว่า ที่ประชุมมีมติเห็นชอบเพื่อให้ครอบคลุมคนต่างด้าวที่เข้ามาประเทศไทยอย่างถูกต้องตามกฎหมายว่าด้วยคนเข้าเมือง สามารถจัดทำเอกสารแสดงตนอย่างถูกต้องตามกฎหมาย เพื่อทำงานในกิจการประมงทะเลได้เพิ่มขึ้นเป็นไปตามความต้องการของผู้ประกอบการประมงของไทย ขณะที่ ผลความคืบหน้าการจัดทำหนังสือคนประจำเรือ จากการเปิดศูนย์บริการเบ็ดเสร็จ (OSS) ตั้งแต่วันที่ 15 พฤศจิกายน 2561 - 4 มกราคม 2562 มีนายจ้างกว่า 1,900 ราย แจ้งความต้องการจ้างแรงงานต่างด้าวทำงานประมงทะเล จำนวนกว่า 25,000 คน ดำเนินการจดทะเบียนเพื่อออกหนังสือคนประจำเรือแล้วจำนวน 1,813 คน โดยจังหวัดที่นายจ้างมาดำเนินการมากที่สุด 5 ลำดับแรก ได้แก่ ปัตตานี ชุมพร ตราด ระยอง และสมุทรสงคราม